SET ปิดลบ 3 จุด เซ่น “ฝรั่ง-กองทุน” ทิ้ง แนะจับตาประชุม “โอเปกพลัส” สัปดาห์หน้า
SET ปิดลบ 3 จุด รับแรงขาย “ต่างชาติ-กองทุน” แนะจับตาประชุม “โอเปกพลัส” สัปดาห์หน้า ให้แนวรับ 1,576 จุด และแนวต้าน 1,615 จุด
SET ปิดลบ 3 จุด รับแรงขาย “ต่างชาติ-กองทุน” แนะจับตาประชุม “โอเปกพลัส” สัปดาห์หน้า ให้แนวรับ 1,576 จุด และแนวต้าน 1,615 จุด
30 ก.ย. 2565

นายณรงค์เดช จันทรไพศาล ผู้ช่วยผู้อำนวยการฝ่ายวิเคราะห์หลักทรัพย์ บล.ไอร่า กล่าวว่า ตลาดหุ้นไทยวันนี้ผันผวน หลังจากรีบาวด์ขึ้นในช่วงบ่ายสอดคล้องกับตลาดหุ้นดาวโจนส์ฟิวเจอร์ที่ฟื้นตัวกลับขึ้นมาบ้าง หลังดัชนีค่าเงินดอลลาร์สหรัฐเริ่มเป็นลักษณะของการปรับตัวลง สะท้อนการผ่อนคลายมากขึ้น แต่หลังจากนั้นได้ลดช่วงบวกลงจนมาติดลบจากแรงขายทำกำไร
ขณะที่ประเด็นตุลาการศาลรัฐธรรมนูญมีมติเสียงข้างมากว่า พล.อ.ประยุทธ์ จันทร์โอชา ยังไม่สิ้นสุดความเป็นนายกรัฐมนตรี เนื่องจากยังดำรงตำแหน่งไม่ครบวาระ 8 ปีตามที่รัฐธรรมนูญฉบับปี พ.ศ.2560 กำหนดไว้ เพราะให้เริ่มนับการดำรงตำแหน่งนายกรัฐมนตรีตั้งแต่รัฐธรรมนูญประกาศใช้ปี พ.ศ.2560 มองว่าตลาดไม่ได้ตอบรับมากนัก เนื่องจากไม่ว่าคำตัดสินจะออกมาในรูปแบบใดก็จะมีการเลือกตั้งเกิดขึ้นในปีหน้า
สำหรับแนวโน้มในสัปดาห์หน้า คาดตลาดฯ รีบาวด์ หลังรับรู้ความกังวลเศรษฐกิจโลกชะลอตัวและการเร่งขึ้นอัตราดอกเบี้ยไปพอสมควรแล้ว รวมถึงดัชนีค่าเงินดอลลาร์สหรัฐก็อ่อนตัวลงมา ทำให้แรงกดดันของค่าเงินในโซนเอเชียผ่อนคลายขึ้นมาได้บ้าง และอัตราผลตอบแทนพันธบัตรรัฐบาลสหรัฐ อายุ 10 ปี เริ่มปรับตัวลง ทำให้เม็ดเงินที่อยู่ในสินทรัพย์ปลอดภัย อย่าง ดอลลาร์สหรัฐเริ่มเข้าหาสินทรัพย์อื่นบ้างแล้ว โดยรวมตลาดหุ้นมีโอกาสฟื้นขึ้นบ้างในช่วงสั้น
ทั้งนี้แนะให้ติดตามการประชุมโอเปกพลัส ในสัปดาห์หน้า เนื่องจากยังมีความไม่แน่นอนสูง ในการปรับเพิ่มและปรับลดกำลังการผลิต ซึ่งจะเป็นปัจจัยชี้นำในเรื่องของอัตราเงินเฟ้อสหรัฐ ให้แนวรับ 1,576 จุด และแนวต้าน 1,615 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
TEGH มูลค่าการซื้อขาย 4,101.44 ล้านบาท ปิดที่ 5.00 บาท เพิ่มขึ้น 0.20 บาท
DELTA มูลค่าการซื้อขาย 2,672.05 ล้านบาท ปิดที่ 654.00 บาท ลดลง 6.00 บาท
PTT มูลค่าการซื้อขาย 2,580.97 ล้านบาท ปิดที่ 34.00 บาท ลดลง 0.25 บาท
AOT มูลค่าการซื้อขาย 2,518.12 ล้านบาท ปิดที่ 72.50 บาท ลดลง 0.50 บาท
BBL มูลค่าการซื้อขาย 1,780.78 ล้านบาท ปิดที่ 136.50 บาท ลดลง 1.50 บาท